Kala ing dintên Jumungah Paing tanggal kaping 9 wulan Rêjêb taun Je, 1806 utawi kaping 20 wulan Juli taun Wêlandi 1877 wanci enjing, Ingkang Sinuhun Kangjêng Sultan Amêngkubuwana ingkang kaping 6 atilar donya kondur karahmatullah, ingkang anggêntosi putra dalêm Kangjêng Gusti Pangeran Adipati Anom ajêjuluk Ingkang Sinuhun Kangjêng Sultan Amêngkubuwana Senapati ing Ngalaga Ngabdurrahman Sayidin Panatagama ingkang kaping 7. Wiyosanipun kala ing dintên Sênèn Lêgi tanggal kaping 20 Dulkangidah, taun Je 1766 utawi kaping 4 wulan Phèbruwari taun Wêlandi 1839. Kala rumiyin anama Kangjêng Gusti Pangeran Adipati Anom Amêngkunagara Sudibya Rajaputra Narendra Mataram. Kolnèl phanstaph ajidanipun Kangjêng Tuwan Ingkang Wicaksana Guphêrnur Jendral. Ênggènipun jumênêng nata kala ing dintên Sênèn Lêgi tanggal kaping 3 wulan Ruwah taun Je 1806 utawi kaping 13 wulan Agustus taun Wêlandi 1877.